L'article 2 de la Llei 7/2007, de 17 de juliol, de l'Agència Tributària de Catalunya, estableix que corresponen a aquesta Agència les funcions de gestionar, liquidar, inspeccionar i recaptar els tributs propis de la Generalitat i els tributs estatals cedits totalment a la Generalitat, d'acord amb el que disposa l'article 204 de l'Estatut d'autonomia de Catalunya, així com gestionar la recaptació per la via executiva dels ingressos de dret públic no tributaris de l'Administració de la Generalitat i dels ens que conformen el sector públic de la Generalitat.
Considerant que els principis d'objectivitat, eficàcia, eficiència i servei a la ciutadania han d'orientar tota l'activitat desenvolupada per l'Administració pública, s'ha valorat la possibilitat de determinar i establir amb caràcter general l'import mínim de les liquidacions tributàries i de les actuacions a realitzar en executiva per part de l'Agència.
La disposició addicional novena de la Llei 30/2002, de 30 de desembre, de pressupostos de la Generalitat de Catalunya per al 2003, autoritzava el conseller o la consellera d'Economia i Finances perquè pogués disposar la no-liquidació o, si esqueia, l'anul·lació i la baixa en comptabilitat de totes les liquidacions de les quals resultessin deutes inferiors a la quantia que es fixés com a insuficient per cobrir el cost que l'exacció i la recaptació d'aquests comportessin.
Posteriorment, l'article 18.2 de la Llei 7/2004, de 16 de juliol, de mesures fiscals i administratives, pel qual es modificava l'article 26.4 del Decret legislatiu 3/2002, que aprovava el Text refós de la Llei de finances públiques, va regular, ja no amb caràcter transitori, sinó definitiu, la facultat del conseller o de la consellera d'Economia i Finances per disposar la no-liquidació o, si corresponia, l'anul·lació i la baixa de la comptabilitat de les liquidacions que complissin les condicions anteriorment establertes.
Per tot això, i en ús de les atribucions que m'han estat conferides,
No es liquidaran o, si escau, seran anul·lades i donades de baixa de la comptabilitat les liquidacions tributàries dictades per l'Agència Tributària de Catalunya en les quals concorrin les circumstàncies següents:
b) Que es tracti de deutes tributaris no liquidats o que, una vegada liquidats, es trobin en període voluntari de pagament o en període executiu.
c) Que l'import de la liquidació inicial, notificada en període voluntari al deutor o a la deutora, no excedeixi els 50 euros, quantia que es considera insuficient per a la cobertura del cost d'exacció i recaptació.
L'apartat anterior no serà d'aplicació en el supòsit de liquidacions tributàries la quantia de les quals no excedeixi els 50 euros, però que concorrin amb d'altres corresponents al mateix subjecte passiu, i superin aquell import.
Quan es tracti de deutes no tributaris en què concorrin les circumstàncies que preveu l'apartat 1 de l'article anterior, liquidats per un òrgan administratiu de la Generalitat de Catalunya o per un ens públic dependent de la Generalitat de Catalunya, i la recaptació de les liquidacions hagi estat encomanada a l'Agència Tributària de Catalunya, aquesta haurà de donar-los de baixa i comunicar-ho a la Intervenció General, així com remetre l'expedient a l'òrgan o ens de la Generalitat de Catalunya competent a fi que anul·li els deutes no tributaris.
En el moment de l'entrada en vigor d'aquesta Ordre, pel que fa als deutes tributaris i no tributaris el termini d'ingrés voluntari dels quals hagi conclòs, o per a aquells altres que s'iniciï el període executiu amb posterioritat a la data esmentada, i que representin recursos del pressupost de la Generalitat o dels seus ens autònoms, seran anul·lats i donats de baixa en comptabilitat sempre que l'import de la liquidació inicial, notificada en període voluntari al deutor o deutora, no superi els 50 euros, quantia que es considera insuficient per a la cobertura del cost d'exacció i recaptació, d'acord amb el que preveu l'article 1 d'aquesta Ordre.